JEGYZŐKÖNYV

**Készült:** Délegyháza Község Önkormányzata Képviselő-testülete 2019. március 19. napján 15:30 órakor a Kölcsey Művelődési Központban megtartott közmeghallgatáson.

Jelen vannak **a jelenléti ív szerint: dr. Riebl Antal – polgármester**

**Szilveszter Lajos alpolgármester**

**Bednárik László – képviselő**

**Görbe István – képviselő**

**dr. Molnár Zsuzsanna – jegyző**

Hiányzik: **Jakus Lászlóné, Darabos Zsuzsanna– képviselő és Válóczi Tünde képviselők igazoltan távol vannak.**

**dr. Riebl Antal** polgármester köszönti a megjelenteket, és megnyitja az ülést. Megállapítja, hogy a Képviselő-testület 4 fővel határozatképes, a jegyzőkönyv hitelesítésére felkéri Bednárik László és Görbe István képviselőket.

**dr. Riebl Antal** szavazásra teszi fel a javaslatot.

Képviselő-testület szavazott: (4 fő), 4 igen szavazattal, tartózkodás és nem szavazat nélkül az alábbi határozatot hozta:

**72/2019.(III.19.) számú képviselő-testületi határozat**

**Délegyháza Község Önkormányzat Képviselő-testülete a 10/2011.(II.16.) önkormányzati rendelet 24. § (3) bekezdése c) pontja alapján a jegyzőkönyv hitelesítésére Bednárik László és Görbe István képviselőket jelöli ki.**

**Határidő: azonnal**

**Felelős: Képviselő-testület**

**dr. Riebl Antal** szavazásra teszi fel az alábbi napirendi pontokat: 1./A közbiztonság helyzete Délegyházán - Tájékoztatás a Rendőrség tevékenységéről; 2./Lakosságszám változása; 3./Beruházások 2014-2019.; 4./Tájékoztatás az Önkormányzat pénzügyi helyzetéről ; 5./Egyebek.

Képviselő-testület szavazott: (4 fő), 4 szavazattal, tartózkodás és nem szavazat nélkül az alábbi határozatot hozta:

**73/2019.(III.19.) számú képviselő-testületi határozat**

**Délegyháza Község Önkormányzat Képviselő-testülete a Kölcsey Művelődési Központban megtartott közmeghallgatás napirendi pontjának megtárgyalását elfogadja az alábbiak szerint:**

**1./ A közbiztonság helyzete Délegyházán - Tájékoztatás a Rendőrség tevékenységéről**

**2./ Lakosságszám változása**

**3./ Beruházások 2014-2019.**

**4./ Tájékoztatás az Önkormányzat pénzügyi helyzetéről**

**5./ Egyebek**

**Határidő: azonnal**

**Felelős: Képviselő-testület**

1. **A közbiztonság helyzete Délegyházán - Tájékoztatás a Rendőrség tevékenységéről – előadó: dr. Riebl Antal**

**dr. Riebl Antal** elmondja, hogy kiváló kapcsolatot ápolunka rendőrséggel, az itt folyó rendőri tevékenység a lakosság érdekeit szolgálja. A bemutatott képsorokból kiderül, hogy lakóterületükön fokozatosan csökken a bűnözés, és az elfogások száma növekszik.

**Király András rendőr alezredes a Szigetszentmiklósi Rendőr kapitány** elmondja, hogy nem akarja ismételni az elmondottakat, de soha nem volt ilyen kevés bűncselekmény Délegyházán, és kéri, hogy javaslataikkal segítsék munkájukat, hogy még eredményesebbek legyenek.

**2./Lakosságszám változása – előadó: dr. Riebl Antal**

**dr. Riebl Antal** számos képsorral, grafikonnal illusztrálja a lakosság változását 1990-től napjainkig, mely igen intenzív növekedést mutat, és vélhetően az esztendő végére Délegyháza állandó lakóinak száma eléri az 5 000 főt. Figyelembe kell venni, hogy ez a létszám valójában jelentősen több, hiszen a tavaszi – őszi időszakban a létszám az ideiglenesen Délegyházán tartózkodó üdülőterületi lakossággal jelentősen növekszik. Mint tudjuk, ezen emberek jelentős része az egészségügyi ellátás miatt nem szünteti meg budapesti illetőségét. Megállapítható, hogy Délegyháza önálló közigazgatás maradt, míg a környező kistelepülések nem. Az intenzív lakosságszám növekedése miatt nő az állami támogatás mértéke, mely maga után vonja azokat a fejlesztéseket, melyeket a lakosság érdekében szükséges volt meglépnie Önkormányzatunknak. Ismerteti a lakosságszám változásának negatív és pozitív hatásait, és a negatívumok elhárítása érdekében megtett intézkedéseket.

1. **Beruházások 2014-2019.**  **– előadó: dr. Riebl Antal**

* **dr. Riebl Antal** számos képsorral illusztrálja azokat a fejlesztéseket, melyek 2012 óta – a lakosság intenzív növekedésének következtében kialakuló igénye miatt – következtek be a településen. Beszélt az óvodai létszám változása miatt szükségessé vált pályázatról, mely Európai Uniós támogatásból valósult meg, majd az elmúlt évben a Szigetszentmiklósi Tankerületi Központtal közösen 236 millió forintból megvalósítottuk iskolánk emeletráépítéssel történő bővítését. Az emeleten: 3 db tanterem 1 db kisterem és a hozzájuk tartozó vizesblokkok került kialakításra. A bővítés bruttó 380,06 m2 volt. A tornaterem tetőszerkezete és burkolata is felújításra került. Megvalósult az Energetikai felújítás a Hunyadi János Általános Iskolában (homlokzati hőszigetelő rendszer, lábazati hőszigetelés, padlásfödém hőszigetelés, lapos tető hőszigetelés, nyílászáró csere) és a Polgármesteri Hivatalban (homlokzati hőszigetelő rendszer, lábazati hőszigetelés, padlásfödém hőszigetelés, nyílászáró csere) összesen bruttó 159 181 000,- Ft-ért, melyhez bruttó: 15 823 349,- Ft önerőt biztosítottunk. Megvalósult az Egészségház bővítése is. A pályázat 95 %-os intenzitású volt, a megvalósításhoz szükséges 3.188.594 Ft önerőt Önkormányzatunk biztosította. A támogatás keretében új védőnői szolgálat került kialakításra összesen 72,67 m2 területtel, a bővítéssel egy védőnői fogadó+ váró, egy iroda és vizesblokkok kerültek kialakításra. 2018 nyarán került ismét sor az Óvodabővítésére, melyben az Önkormányzat saját költségén Napsugár Óvoda Alapítvánnyal közösen a földszinti irodák összevonásából plusz egy 55,04 m2 –es csoportszobát kialakított ki a szükséges vizesblokkal és öltözővel, valamint vezetői iroda, nevelői iroda és a kiszolgáló helységek az emeleten kerültek kialakításra, 111,5 m2 összterülettel. Jelenleg is zajló pályázati beruházásunk az óvoda immár harmadszori bővítése, melynek során az új Projekt keretében 2 csoportszobával bővül a Napsugár Óvoda a szükséges kiszolgáló helységekkel együtt 197,74 m2 területtel. Tervrajzzal és képekkel illusztrálja az elmondottakat. Délegyháza Község Önkormányzata 2018. szeptemberében pályázatot nyújtott be az „Önkormányzati tulajdonú bölcsődei ellátást nyújtó intézmények fejlesztésének támogatása Pest Megyében” című kiírásra, mely 95 %-os intenzitású, a projekt összköltsége 235.200.000 Ft, melyből az önrész 11.760.000 Ft. A tervezett bölcsőde alapterület 296 m2, melyben 2 csoportszoba a szükséges kiszolgáló helyiségekkel
* **dr. Riebl Antal** elmondja, hogy a megnövekedett lakosságlétszám maga után vonja, hogy utjaink jelentős mértékben elhasználódtak, így pályázati lehetőséget kerestek ennek orvoslására. Az önkormányzat pályázatot nyert az önkormányzati tulajdonú belterületi utak szilárd burkolattal történő kiépítésére, felújítására és korszerűsítésére, melynek keretében 106.142.862 Ft támogatást ítéltek meg Önkormányzatunknak. A pályázat 95 %-os intenzitású, a megvalósításhoz szükséges 5.586.466 Ft önerőt Önkormányzatunk biztosítja, és a pályázat keretében az Árpád utca (768 m) és Rákóczi utca (737 m) burkolata, valamint a járdák kerülnek felújításra. Az Árpád utcában bitumenemulziós szórás után kötő- és kopórétegként AC 11 kopó aszfaltbeton kerül beépítésre 5,0 cm vastagságban, az Általános Iskola előtt lassító kerül kialakításra, valamint buszmegállóöböl kialakítása történik. A Rákóczi utcában bitumenemulziós szórás után a meglévő aszfaltbeton pályaszerkezetre egy réteg, 5,0 cm vastag AC 11 kopóréteg készül, a Kossuth L. és Rákóczi utca kereszteződés ívkorrekció, és járda lehatárolás történik.
* **dr. Riebl Antal** elmondja, hogy elvi döntés született arra, hogy a tanyasi és üdülőterületi területeken, valamint a falu központjában is, ahol „önerős” helyi útépítés nem megoldható, bruttó 50 millió Forint összegben Délegyháza Község Önkormányzata kezdje meg 2017. tavasszal az útépítést saját erejéből. Így első lépésként a Galla út felújítása készült el. A településközpont felé vezető oldalon új buszöböl, járdasziget és buszváró épült. 2018 tavaszán a Képviselő-testület úgy határozott, hogy hitel bevonásával kb. bruttó 100 millió forintot kíván Délegyháza járdáinak és útjainak korszerűsítésére fordítani, oly módon, hogy 1 méter szélességben aszfaltozott járdákat, illetve parkolókat épít ki az alábbi utcákban: Majosi út járdaépítés; Petőfi utca járdaépítés; Vörösmarty utca járdaépítés; Dózsa György utca járdaépítés; Kossuth utca járdaépítés; Szabadság tér parkoló építés; Kossuth Lajos u. és Szabadság tér parkoló építés; Petőfi utca útpálya javítás; Árpád utca járdaépítés; Rákóczi utca járdaépítés. 2018 őszén a Képviselő-testület eldöntötte, hogy saját erejéből 100 millió forintot kíván Délegyháza útjainak korszerűsítésére fordítani oly módon, hogy 4 méter szélességben alakít ki martaszfalt utakataz üdülőterületi területeken, valamint a falu központjában is.

**dr. Riebl Antal** elmondja, hogy a fentieket követően kiderült, hogy a Magyarország Kormánya Pest megye fejlesztését szolgáló program keretében Önkormányzatunk sikeresen pályázott az önkormányzati tulajdonú belterületi utak szilárd burkolattal történő kiépítésére, felújítására és korszerűsítésére, melynek keretében 106 millió forintot nyertünk. A pályázati összeget az Árpádút és a Rákóczi utca felújítására fogja önkormányzatunk fordítani, a már ismertetettek szerint. Az így felszabaduló 30 millió forint összegű útépítési hitelből a Gizella telep és Gizella utca felújítását valósítja meg, mely előzetes kalkuláció szerint 29,7 millió forintba kerül. Döntés született arról is, hogy a korábban megszavazott 100 millió forint felett további 20 millió forintot különítenek el a kivitelezésre és a járulékos költségekre. Így 2019-ben ebből a forrásból mart aszfalttal burkoljuk le a Kavics utca (Kéktó sétányt a Kavics utcával, Kéktó büfé előtt összekötő szakasz), Sóderos út (Határ út - Kéktó sétány közötti szakasza), Vadvirág utca (lakosság bevonásával), Újpesti sor (lakosság bevonásával), Diófa köz (Vadvirág utcát Bányász sorral összekötő szakasza) közutakat. A MÁV előtti útszakasz és az Üdülő sétány eleje, és a Kéktó sétány már elhasználódott aszfaltos része új aszfalt/ mart aszfaltburkolatot kap. A közutak szilárd burkolattal történő felújításának mérlegelésekor a sorrend a következő: a busz közlekedéssel érintett gyűjtő utak – ezzel egyenértékű bármelyik út, ahol a lakosság hajlandó közösen anyagi áldozatvállalásra – gyűjtő utak, szilárd burkolatú utak, melyek már elhasználódtak, egyéb út, zsákutca szempontok álltak.

**dr. Riebl Antal** elmondja, hogy évek óta problémát okozott, hogy a hozzánk érkezők elsőként a Vasút sor rossz állapotú útjával szembesültek, amelyet a korábbi években azért nem tudtunk felújítani, mert az nem a miénk és nem is állt önkormányzatunk kezelésében. A tulajdonossal (MÁV Zrt.) folytatott hosszas és nehéz egyeztetést követően sikerült elérnünk, hogy végre az önkormányzatunk kezelésébe került a szóban forgó útszakasz és így kezünkbe vehetjük a probléma megoldását. Örömmel tájékoztatjuk Önöket, hogy 2019. év első felében a Vasút sor ezen részét felújítjuk. Amennyiben a jogszabályi előírások megengedik, úgy a lakosság kérésére gyalogos átkelőhelyet is fogunk létesíteni a baleset megelőzés érdekében. Őszintén bízunk abban, hogy mindannyiunk megelégedésére szolgál majd az út állapota a felújítást követően.

**Kellner Zsolt** javaslata, hogy az új építésű területeken, ahol nem fér el a járda, lakó és pihenőövezet táblákat lehetne kirakni, mint pl.: a Bányász sor, Cserje utca, így lassítani a forgalmat.

**dr. Riebl Antal** szerint az áprilisi testületi ülésre támogatólag beviszi a javaslatot. Különben az új utak 4 m szélesek lesznek.

**Szántó Péter** kérdése, hogy az Üdülő sétányon is lehetne-e járdát építeni, és a csatorna vízelvezetését is megoldják?

**dr. Riebl Antal** megnézzük, hogy lehetséges-e, és ha igen, és pénzünk is lesz, akkor megvizsgáljuk.

**Szántó Péter** vízelvezetés is kellene.

**Szántó Péter** nem lehetne-e kérni a vonatjáratok sűrítését a MÁV-tól, hiszen Délegyházán az utasok 70%-a száll le vagy fel?

**dr. Riebl Antal** ígéretet tesz rá, hogy jelzik a MÁV felé a problémát.

**4./ Tájékoztatás az Önkormányzat pénzügyi helyzetéről – előadó: dr. Riebl Antal**

**dr. Riebl Antal** elmondja, hogy jelenleg 321 millió forint van az önkormányzat számláján, igyekeznek nagyon visszafogottan gazdálkodni, hiszen a pályázatok finanszírozása kötelez a fegyelmezett gazdálkodásra, valamint szociális szinten csak az önhibájukon kívül rászorulók részesülnek segélyben.

Elmondja, hogy sor került Délegyháza község településrendezési eszközeinek teljes körű felülvizsgálatára. A fejlesztési elképzelés megvalósításának szabályait Önkormányzatunk településrendezési szerződésben rögzítette, és a módosítási eljárással járó intézményfejlesztési hozzájárulás mértékét minden esetben minimum nettó 1 800 Ft/m2-ben rögzítette, mely összeget a Kérelmezők az eljárás megindítása előtt, a településrendezési szerződés aláírását követő maximum 30 napon belül kötelesek közérdekű felajánlás jogcímén megfizetni Délegyháza Község Önkormányzata felé.

**5./ Egyebek**

**Lugosi Istvánné** a harmadik kút megnyitásával a víz minősége javulni fog?

**dr. Riebl Antal** a minőség a szolgáltató feladata, a honlapjukon feltöltött adatok szerint a víz minősége jó. A kút várhatóan május közepe után üzemelni fog. A szolgáltató felé jelezzük a minőségi panaszt.

**Lugosi Istvánné** kéri, hogy a jegyzőkönyveket tegyük fel a honlapra.

**Beke Vanda** megnézte, és a honlapon elérhetőek a jegyzőkönyvek.

**Szántó Péter** kérdése, hogy az illegális szemétlerakókkal nem lehet-e kezdeni valamit?

**dr. Riebl Antal** válasza, hogy az önkormányzat már képtelen kezelni a helyzetet, és a lakosság fejében kellene rendet teremteni. A napokban lesz „Te szedd„ mozgalom, reméli, hogy a lakossági részvétel aktív lesz. Szóljanak, ha illegális szemétlerakást tapasztalnak, hogy elfoghassuk.

**Szilveszter Lajos** szerint gond a korábbi lomtalanítás megszüntetése, rakodógéppel, és teherautóval szedik a szemetet.

**Pappné Csizmazia Anna** szerint jó a mostani lomtalanítási rendszer, ők a szomszédjaikkal közösen egy időben csinálják, este kirakják a szemetet, reggel a szolgáltató el is viszi. Náluk a Robinsonon a legnagyobb gond, hogy hétvégén az üdülők dobálják szét a szemetet, így ők más után szedik. Gondként említi, hogy közlekedésbiztonsági szempontból aggályosnak tartja, hogy a Gallai úton, az új házaknál kinn állnak az autók, elfoglalva az út jelentős részét. Nem lehetne–e az építtetőt arra kötelezni, hogy alakítson ki beállásra alkalmas területet. Jó megoldásnak tartja, hogy az újonnan építkezők részére az intézményfejlesztési hozzájárulás megfizetését, de probléma, hogy a 800 m2 telken 3 ház épül és a zárt tároló, hogy működik? Jó lenne csatornázni ezeken a területeken, bár ez hatalmas beruházást róna a településre.

**dr. Riebl Antal** elmondja, hogy elődeik erre nem gondoltak, és valóban nagy problémát jelent.

**Pappné Csizmazia Anna** azoknál a házaknál az előírásokat nem tartották be, a minőséggel is problémák lesznek. Jó megoldásnak tartja a HÉSz módosítását, ők is sokat tesznek a Robinsonnál, hogy minden rendben legyen.

**Szántó Péter** szeretné, ha kitábláznák aVadkörtefát?

**Kellner Zsolt** kérdése, hogy abányák hogy adóznak?

**Szántó Péter** kotrás lesz-e még?

**dr. Riebl Antal** van a bányákból bevételünk, de gond is van bőven. A Kéktó 2000 Kft. végezte a kotrást, aztán az előző polgármester dolgozott az ügyön. Ha a IV-es tóban lenne kotrás, annak a feltétele az II-III tó takarítása is, de kérdés, hogy hová tesszük az iszapot. Nincs megoldva a zagykazetta elhelyezése. Most jó a vízminőség, a strandoknál rendszeresen mérik.

**Szilveszter Lajos** elmondja, hogy polgármester úr elmondta a problémát, de ha egy tóban kotrunk, akkor az a többiben is tisztulást eredményez. Hajóval nagyon drága lenne, abba a vállalkozó sem megy bele. A szennyvíztelep korszerű lesz, de a locsolás lesz továbbra is.

**Pappné Csizmazia Anna** csatornafejlesztés lesz-e?

**dr. Riebl Antal** nincs a tervekben, a Gerulus Kft. kezdeményezte, de nem volt rá partner, az önkormányzat közös pénzből erre nem fordít.

**dr. Riebl Antal** megköszöni a közösen végzett munkát és bezárja a Közmeghallgatást.

**k.m.f.**

|  |  |
| --- | --- |
| **dr. Riebl Antal**  **polgármester** | **dr. Molnár Zsuzsanna**  **jegyző** |
| **Bednárik László**  **hitelesítő képviselő** | **Görbe István**  **hitelesítő képviselő** |